Di Carlo - Sjedinjene Države su spremne da podrže drugu fazu ustavnih promjena
Mi vjerujemo da je važno usvojiti ono što je sada prihvatljivo, da onda krene dalje. Važno je da ti amandmani budu sada usvojeni, kako
Pomoćnica američkog državnog potsekretara Rosemary di Carlo, danas je sa kolegom Omerom Vatrićem, za Glas Amerike razgovarala o ustavnoj reformi u BiH. S obzirom da je gospodja de Carlo, kao američki posrednik, svjedočila procesu stranačkih dogovora u BiH, prvo pitanje je bilo kako ocjenjuje dosadašnji tok reforme BH Ustava. DI CARLO: Prije svega mi smo veoma zadovoljni da su lideri političkih partija, prije nekoliko sedmica, postigli sporazum o većem broju amandmana na Ustav. Koliko znamo sada se o tome raspravlja u Parlamentu i mi bi jako željeli da se ti amandmani usvoje. Sa našeg gledišta, to je prvi korak u moderniziranju Daytonskog ustava, i to je vrlo važan korak. Mislimo da su usaglašeni amandmani važni iz sljedećih razloga: - To su amandmani koji nisu nametnuti od medjunarodne zajednice, nego su doneseni od političkih lidera u BiH, dakle od samih ljudi u BiH. - Drugo, važno je da ti amandmani budu sada usvojeni, kako bi bili u funckiji za oktobarske izbore, dakle, da budu odobreni do 25 aprila, kako sam obavještena. To je izuzetno važno, jer ako se ne usvoje, politička struktura koja će biti uspostavljena oktobarskim izborima ostaje četiri godine, četiri godine čekanja za važne promjene koje su potrebne. - I posljednji razlog, mislimo da njihovim usvajanjem BiH izlazi na istinski put ka evropskim integracijama. Važno je imati efikasnu vladu, državnu vladu, bolju uskladjenost u skladu sa evropskim standardima kako bi BiH zaista krenula putem evropskih integracija. Zbog toga mi mislimo da je važno te promjene obaviti upravo sada. VOA: Komentirajući mišljenja nekih analitičara da su Sjedinjene Države bile spremne da podrže, i da su još uvijek spremne da podrže radikalnije promjene, gospodja de Carlo kaže: DI CARLO: Apsolutno! Prije svega ovo je prvi korak u pravcu mjenjanja Ustava kako bi vlada postala efektivnija. Ima onih koji kažu da ti amandmani nisu mnogo promjenili. Mi vjerujemo da je važno usvojiti ono što je sada prihvatljivo, da se napravi prvi korak i onda krene dalje. Mi se nadamo da će ovi amandamni biti prihvaćeni i da ćemo nakon oktobarskih izbora vidjeti efektivniju vladu i predsjedništvo, jasnije definirane ovlasti države, i onda nakon izbora, nakon što nova vlada preuzme poslove da će biti dugi proces sagledavanja drugih potrebnih ustavnih promjena. Sjedinjene Države su spremne da podrže drugu fazu ustavnih promjena, mi ćemo je ohrabrivati, ali prvo treba primjeniti prvu fazu da bi krenuli dalje. VOA: To apsolutno ne znači, odgovarajući na primjedbe kritičara, kaže gospodja di Carla da treba, čekati novih deset godina za nove promjene. DI CARLO: Apsolutno, Ne! Oni sigurno mogu započeti i mi ćemo sigurno ohrabrivati proces koji je veoma obuhvatan, koji neće samo uključiti političke partije, nego i cijelu zajdnicu da sagleda šta je potrebno da Ustav BiH dovede u harmoniju sa evropskim standardima, i medjunarodnim normama, što će pomoći bolje definiranje uloge države, i vladu učiniti efikasnijom da može bolje udovoljiti potrebama gradjana, u tome je čitava svrha ustavnih reformi. VOA: Ljudi u BiH, posebo mladi, se pitaju zašto gradjani BiH nemaju svoju riječ u ustavnim reformama. Ustvari je imaju posredno kroz parlament, ali zašto ne i kroz referndum ili slično? DI CARLO: Mislim da se razni modeli mogu koristiti za usvajanje ustavnih amandmana. To u potpunosti zavisi od zemlje, zavisi od situacije, od vrste amandmana. Ovi o kojima govorimo su usaglašeni medju političkim liderima, gradjani će, kako ste spomenuli, imati svoj uticaj preko svojih predstavnika u parlamentu. Mi se nadamo da će sljedeća faza ovih ustavnih promjena uključiti i glasove gradjanskog društva. VOA: Da li ste optimista? Idu li stvari u BiH u dobrom pravcu? DI CARLO: Ja sam optimistična. Prije svega ja mislim da je život nada i optimizam. Drugo, mislim da su u BiH ljudi poduzeli važan korak razgovarajući o ovim pitanjima. Prije nekoliko godina nismo mogli vidjeti tako žive rasprave o unapredjenju vlade, kako bi bila više odgovorna gradjanima, da istinski prihvati ideju o euro-atlanskoj budućnosti. Mislim da su to vrlo pozitivni koraci i mi čestitamo svima koji su dali doprinos u ovom procesu, rekla je Rosemary Di Carlo, ponovo naglašavajući važnost da se amandmani na Ustav BiH prihvate u Parlamentu krajem ovog mjeseca.